
Проект
Федерален закон, с който се приема Федерален закон за мерки за защита на потребителите на платформи за комуникация
Националният съвет прие:
Федерален закон за приемане на мерки за защита на потребителите на платформи за комуникация (Закон за платформите за комуникация — KoPl-G)
Раздел 1
Общи разпоредби и определения
Предмет и област на приложение
Параграф 1. (1) Разпоредбите на настоящия федерален закон служат за насърчаването на отговорния и прозрачен подход спрямо сигнали на потребители за долупосочените съдържания на платформи за комуникация и незабавното обработване на такива сигнали.
(2) Местни и чуждестранни доставчици на платформи за комуникация (параграф 2, точка 4) не подлежат на разпоредбите на настоящия федерален закон, ако:
1.	броят на потребителите в Австрия с право за достъп чрез регистрация в платформата за комуникация не е превишил 100 000 души през последното тримесечие и
2.	реализираният чрез дейността на платформата за комуникация оборот през предходната година в Австрия не превишава 500 000 евро.
(3) Доставчиците на платформи за комуникация, които служат само за посредничество или продажба на стоки и услуги, или чиято основна цел е предоставянето на онлайн енциклопедии за разпространяване на знания без стопанска цел, са изключени от задължения съгласно настоящия федерален закон независимо от броя на потребителите на платформата за комуникация и размера на реализирания чрез дейността оборот, дори когато се предоставят функции за комуникация на по-голям кръг от хора. Също така са изключени медийните предприятия (параграф 1, първа алинея, точка 6 от MedienG (Закон за медиите)), когато предоставят платформи за комуникация в непосредствена връзка със своето журналистически оформено предложено съдържание.
(4) По искане на доставчик на услуги надзорният орган трябва да установи дали той попада в приложното поле на настоящия федерален закон. Доставчиците на услуги за платформи за комуникация трябва да предоставят на надзорния орган (параграф 8, първа алинея) всички важни за проверката документи.
Определения
Параграф 2. По смисъла на настоящия федерален закон:
1.	„място на стопанска дейност“ означава: постоянно място на стопанска дейност, от което изцяло или частично се извършва дейността на доставчик на услуги;
2.	„услуга на информационното общество“ означава: обикновено услуга срещу заплащане, предоставяна по електронен път с продажба от разстояние по индивидуална заявка на получателя (параграф 1, първа алинея, точка 2 от NotifG 1999 (Закон за уведомленията), ДВ I, бр. 183/1999), по-конкретно онлайн търговията със стоки и услуги, онлайн информационни предложения, онлайн реклама, електронни машини за търсене и възможности за справки, както и услуги, които предоставят информация чрез електронна мрежа, които предоставят достъп до такава или съхраняват информация за потребителя (параграф 3, точка 1 от ECG (Закон за електронната търговия), ДВ I, бр. 52/2001);
3.	„доставчик на услуги (доставчик)“ означава: физическото или юридическото лице, което управлява платформа за комуникации;
4.	„платформа за комуникация (платформа)“ означава: услуга на информационното общество, чиято основна цел или съществена функция се състои в това, да предоставя възможност за широк обмен на съобщения или изложения с мисловно съдържание устно, писмено, чрез звук или картина между потребители в голяма група от хора на други потребители;
5.	„дружество майка“ означава: търговско предприятие, което контролира едно или множество дъщерни предприятия по смисъла на параграф 244 от UGB (Кодекс за дружествата), ДВ, стр. 219/1897;
6.	„противозаконно съдържание“ означава: съдържание, което реализира обективно някой от следните състави и не е оправдано: принуда (параграф 105 от StGB (Наказателен кодекс), ДВ, бр. 60/1974), опасна заплаха (параграф 107 от StGB), упорито преследване (параграф 107а от StGB), продължителен тормоз чрез телекомуникация (параграф 107в от StGB), обвинение във вече извършено съдебнонаказуемо деяние (параграф 113 от StGB), обида (параграф 115 от StGB), неразрешено фотографиране (параграф 120а от StGB), изнудване (параграф 144 от StGB), оскърбление на религиозни учения (параграф 188 от StGB), порнографски изображения на малолетни (параграф 207а от StGB), иницииране на сексуален контакт с непълнолетни (параграф 208а от StGB), терористично обединение (параграф 278б от StGB), подбуда към извършването на терористично наказуемо деяние (параграф 278е от StGB), подстрекаване към и одобрение на терористични наказуеми деяния (параграф 282а от StGB), възбуждане на омраза (параграф 283 от StGB), параграфи 3г, 3ж, 3з от Закона за забрана на Националсоциалистическата германска работническа партия, ДВ, бр. 13/1945;
7.	„дъщерно дружество“ означава: дружество, което се управлява директно или индиректно от дружество майка по смисъла на параграф 244 от UGB;
8.	„група предприятия“ означава: дружество майка на доставчик на услуги, всички негови дъщерни дружества и всички други икономически и правно свързани с тях предприятия.
Раздел 2
Изисквания към платформите за комуникация
Процедура за сигнализиране и проверка
Параграф 3. (1) Доставчиците на услуги трябва да създадат действаща и прозрачна процедура за обработването и регулирането на сигнали за налично предполагаемо противозаконно съдържание в платформата.
(2) Подобна процедура при всички случаи трябва да е структурирана така, че потребителите на платформата чрез лесно откриваеми, постоянно достъпни и лесно използваеми функции на платформата:
1.	да могат да сигнализират на доставчика на услуги за съдържание заедно с необходимите за оценка данни и
2.	да получат разяснение как се процедира със сигнала и какъв е бил резултатът от съответната процедура, и
3.	да бъдат запознати незабавно със значимите мотиви за разрешаване на съответния сигнал, включително евентуалния момент на отстраняване или блокиране, като тази информация трябва да се получи и от потребителя, който е качил съответното съдържание.
(3) В допълнение чрез структурирането на вътрешната организация на процедурата за сигнализиране доставчиците на услуги:
1.	трябва да се погрижат сигнализираното съдържание:
а.	когато неговата противозаконност е очевидна дори за незапознати с правото лица без допълнително проучване, да бъде отстранено или достъпът до него да бъде преустановен незабавно, но най-късно в рамките на 24 часа след получаването на сигнала;
б.	когато неговата противозаконност се установи едва след детайлна проверка, да се отстрани или достъпът до него да бъде преустановен незабавно след тази проверка, но най-късно в рамките на седем дни, считано от получаването на сигнала;
2.	трябва да гарантират, че подаващият сигнала потребител, както и потребителят, който е качил съответното съдържание, незабавно се информират за възможността за участие в процедура по обжалване (параграф 7), както и за подаване на заявление за провеждане на процедура за проверка (четвърта алинея);
3.	в случай на блокиране или изтриване на засегнато от това съдържание, трябва да установят момента на неговото създаване, както и необходимите данни за идентификация на неговия автор с доказателствена цел, включително за целите на наказателното преследване, и да ги запазят за максимален период от десет седмици; този срок може да бъде превишен при изрична молба от страна на правоприлагащ орган в конкретния случай, ако в противен случай би било осуетено събирането на доказателства.
(4) Освен това доставчиците на услуги трябва да осигурят създаването на действаща и прозрачна процедура за проверка на тяхното решение относно блокирането или изтриването на сигнализирано съдържание (трета алинея, точка 1). Проверка трябва да се извършва, когато:
1.	в случай на неизвършване на блокиране или изтриване на съдържание потребителят, който е подал сигнала, в рамките на две седмици след получаването на решението подаде заявление за проверка на това решение (трета алинея, точка 2);
2.	в случай на блокиране или изтриване на съдържание потребителят, който е качил съдържанието на платформата за комуникация, в рамките на две седмици след получаването на решението подаде заявление за проверка на това решение (трета алинея, точка 2).
Посочените в точки 1 и 2 потребители трябва да бъдат информирани незабавно за резултата от проверката от доставчика на услуги. Процедурата за проверка трябва да бъде приключена в рамките на две седмици след подаването на заявлението.
(5) Лични данни, които се обработват в рамките на изпълнението на предвидените във втора—четвърта алинеи задължения, трябва да се изтрият незабавно след изтичането на посочените в четвърта алинея, точки 1 и 2 срокове, в случай на проверка съгласно четвърта алинея — след приключване на процедурата за проверка, с изключение на съдържание, което трябва да се запази съгласно трета алинея, точка 3. Съдържанието, което трябва да се запази съгласно трета алинея, точка 3, трябва да се изтрие най-късно след десет седмици.
(6) Лични данни за лицето, подаващо сигнала, трябва да се предоставят изключително на това лице.
(7) Доставчикът на услуги не е задължен да провежда процедура за сигнализиране или проверка, ако на базата най-вече на вида или честотата на подадените сигнали може да заключи с граничеща със сигурност вероятност, че сигналите са автоматизирани или се подават злонамерено. 
Задължение за докладване
Параграф 4. (1) Доставчиците на услуги са задължени ежегодно, в случай на платформи за комуникация с над един милион регистрирани потребители — на всяко тримесечие, да изготвят доклад за работата със сигнали за предполагаемо противозаконно съдържание и да го предават на надзорния орган най-късно един месец след края на обхванатата в доклада календарна година. Освен това докладът трябва да се предоставя по лесен за намиране начин на собствената интернет страница едновременно с предаването му.
(2) Докладът трябва във всеки случай да съдържа следните точки:
1.	общо изложение за предприетите усилия от страна на доставчика на услуги за предотвратяване на противозаконно съдържание в платформата;
2.	разяснения за структурирането и удобството на използване на процедурата за сигнализиране (параграф 3, първа—трета алинеи), както и за критериите за вземане на решение за изтриването или блокирането на противозаконно съдържание, включително предприетите при това стъпки за проверка за наличност на противозаконно съдържание или за нарушение на договорните разпоредби между доставчика на услуги и потребителя;
3.	изложение на броя на постъпилите за периода, обхванат от доклада, сигнали за предполагаемо противозаконно съдържание;
4.	преглед на броя на сигналите за предполагаемо противозаконно съдържание, които в периода, обхванат от доклада, са довели до изтриването или блокирането на докладваното съдържание, включително преглед на информацията коя стъпка от проверката (точка 2) е довела до изтриването или блокирането, както и резюме на вида на съдържанието;
5.	преглед на броя, съдържанието и резултатите на процедурите за проверка (параграф 3, четвърта алинея);
6.	разяснение на организацията, персоналния състав и техническото оборудване, професионалната компетентност на отговорния за обработването на сигналите и процедурите по проверка персонал, както и образованието, обучението и ръководството на отговорните за обработването на сигналите и проверките лица;
7.	преглед на периодите между постъпването на сигнала при доставчика на услуги, началото на проверката и изтриването или блокирането на противозаконното съдържание, разпределен в периодите „в рамките на 24 часа“, „в рамките на 72 часа“, „в рамките на седем дни“ и „по-късно“;
8.	преглед на броя и вида на случаите, в които доставчикът на услуги е отказал провеждането на процедура за сигнализиране и проверка (параграф 3, седма алинея).	
(3) Надзорният орган (параграф 8, първа алинея) трябва да издаде по-подробни разпоредби за изготвянето на докладите и обхвата на задължението за докладване чрез подзаконов нормативен акт, за да се осигури съдържателността и възможността за сравняване на докладите.
Отговорно длъжностно лице
Параграф 5. (1) За осигуряване на достъпността и за спазването на нормите на настоящия федерален закон, както и за административно и съдебно уведомление доставчиците на услуги трябва да назначат лице, което отговаря на изискванията съгласно параграф 9, четвърта алинея от Закона за административните наказания от 1991 г. — VStG, ДВ, бр. 52/1991. Това лице трябва по-конкретно да разполага с необходимите за спазването на разпоредбите на настоящия федерален закон пълномощия за издаване на разпореждания, както и с необходимите за сътрудничество с органите и съдилищата познания на немския език и необходимите ресурси за изпълнението на неговите задачи.
(2) Данните за контакт на отговорното длъжностно лице винаги трябва да са леснодостъпни и непосредствено предоставени за потребителя. Отговорното длъжностно лице трябва да е достъпно по всяко време за надзорния орган.
(3) Отговорното длъжностно лице трябва да се регистрира за уведомления чрез орган за уведомления по смисъла на параграфи 28б и 35 от Закона за връчването на официални документи — ZustG, ДВ, бр. 200/1982 и при регистрацията да заяви, че няма времеви периоди, в рамките на които уведомяването трябва да е изключено.
(4) Надзорният орган трябва незабавно да бъде информиран за назначаването на отговорно длъжностно лице.
Прилагане
Параграф 6. (1) Ако доставчик на услуги не изпълни самостоятелно задължението си за назначаване на отговорно длъжностно лице, органът трябва писмено да го призове за назначаване в рамките на срок от седем дни. Ако доставчик на услуги не разполага със седалище, филиал или място на стопанска дейност в страната и се окаже, че връчването на това призоваване с правно действие не е възможно извън страната или в рамките на подходящ период, призоваването трябва да се извърши чрез публикуване на интернет страницата на надзорния орган. Призоваването се счита за връчено на доставчика на услуги от момента на публикуването. Публикацията трябва да съдържа указание, че последващи разпореждания на органа се считат за връчени чрез депозиране при органа и предоставяне за получаване.
(2) Ако доставчикът на услуги не се отзове на призоваването от страна на надзорния орган за назначаване на отговорно длъжностно лице, то органът трябва да му наложи парична санкция (параграф 10, първа алинея, точка 8). Ако доставчикът на услуги не разполага със седалище, филиал или място на стопанска дейност в страната и не е назначил отговорно длъжностно лице, което може да получи уведомление с правно действие, решенията и другите разпореждания на надзорния орган трябва да се депозират при надзорния орган. Известяването на доставчика на услуги се извършва на интернет страницата на надзорния орган. Той трябва да посочи началото и продължителността на срока за получаване, както и последствията на депозирането (трета алинея).
(3) Депозираният документ трябва да се предоставя за получаване за минимален период от две седмици. Началото на този срок започва от деня на публикуването на известието на интернет страницата. Депозираните документи се считат за връчени от първия ден на този срок.
(4) Изпълняемостта на решенията в случаи на доставчици на услуги със седалище в страната се определя в съответствие с разпоредбите на Закона за производството по принудително изпълнение по административен ред от 1991 г. — VVG, ДВ, бр. 53/1991. Ако доставчикът на услуги не разполага със седалище, филиал или място на стопанска дейност в страната, решенията на надзорния орган относно налагането на парични санкции съгласно втора алинея може да се изпълняват и по начин, по който на известните длъжници на доставчика на услуги и свързаните с него предприятия (пета алинея) със заповед се забранява да извършват плащания към доставчика на услуги или свързано с него предприятие. За длъжници по смисъла на предходното изречение се считат предприятия, които са в обичайни търговски отношения с доставчика на услуги или със свързано с него предприятие (пета алинея) за целите на търговията или предлагането на търговски съобщения в Австрия. Подобно парично вземане с наложена забрана за плащане трябва да бъде прехвърлено на надзорния орган с последствието, че длъжникът или засегнатото свързано предприятие е освободен/о от плащане спрямо доставчика на услуги. Получените по този начин плащания се записват в отделна сметка. Ако сумата на получените плащания превишава размера на събираемата парична санкция, оставащият размер трябва да се преведе на доставчика на услуги или свързаното предприятие. На самия доставчик на услуги и свързаните предприятия трябва да се забрани всякакво разполагане с вземането им и по-конкретно със събирането на вземанията чрез издадена заповед съгласно втора алинея във връзка с трета алинея.
(5) За свързани с доставчика на услуги по смисъла на четвърта алинея се считат:
1.	неговите дружества майки;
2.	всяко дъщерно дружество;
3.	всяко друго предприятие от групата предприятия на доставчика на услуги, както и
4.	всяко предприятие, което извършва обичайна търговска дейност, т.е. разполага със стабилна и ефективна връзка с икономиката в страната и е в търговско отношение с доставчик на услуги или е свързано с него по смисъла на точки 1—3, особено ако предлага или продава търговски съобщения за публикуване на платформата за комуникация.
Процедура за обжалване
Параграф 7. (1) Потребителите могат да се обръщат към органа за разглеждане на жалби при оплаквания относно недостатъци на процедурата за сигнализиране по смисъла на параграф 3, втора алинея, точки 1—3, относно отказа за предоставяне на информация по смисъла на параграф 3, трета алинея, точка 2 или недостатъци на процедурата за проверка по смисъла на параграф 3, четвърта алинея. Условие за сезиране на органа за разглеждане на жалби е потребителят да се е обърнал преди това към доставчика на услуги и да не е получил отговор от него или двете страни да не са успели да стигнат до разрешаване на спора. Органът за разглеждане на жалби трябва да достигне до единодушно решение чрез разработване на предложение за решение или да сподели на потребителя и доставчика на услуги вижданията си по дадения случай.
(2) След изслушване на надзорния орган органът за разглеждане на жалби трябва да установи насоки за провеждането на тази процедура, като трябва да се установят по-конкретно подходящи за съответните обстоятелства срокове за приключване на процедурата. Насоките трябва да се ориентират към принципите на параграф 6, втора алинея и шеста алинея, точка 1, параграф 7, първа алинея, параграф 8, първа алинея, точки 1 и 2, и втора алинея от Закона за алтернативно разрешаване на спорове — AStG, ДВ I, бр. 105/2015, и трябва да се публикуват в подходяща форма.
(3) Органът за разглеждане на жалби трябва да изготвя ежегодно доклад за заведените случаи, който трябва да се публикува в рамките на доклада за дейността по смисъла на параграф 19, втора алинея от Закона за създаване на орган по комуникациите KommAustria в Австрия — KOG, ДВ I, бр. 32/2001. Освен това органът за разглеждане на жалби ежемесечно трябва да предоставя на надзорния орган резюме на броя, вида и съдържанието на разрешените и новите случаи на оплаквания.
Раздел 3
Надзор и прилагане
Надзорен орган, орган за разглеждане на жалби, финансиране, санкции
Параграф 8. (1) Изпълнението на възложените в настоящия федерален закон на надзорния орган задачи е възложено на създадения съгласно параграф 1 от KOG орган по на комуникациите в Австрия (KommAustria).
(2) Административната поддръжка на KommAustria по въпросите от настоящия федерален закон и функцията на органа за разглеждане на жалби са задължение на RTR-GmbH под отговорността на управителя за сектор „Медии“.
(3) За финансиране на възникващите вследствие на изпълнението на регламентираните в настоящия федерален закон дейности на KommAustria и RTR-GmbH служат в съотношение 2:1 вноските за финансиране от обхванатите от настоящия федерален закон доставчици на услуги от една страна и средства от федералния бюджет от друга страна. За целта ежегодно към 30 януари трябва да се превежда субсидия в размер на 80 000 евро от приходите от такси съгласно параграф 3, първа алинея от Закона за таксите за радиоизлъчване — RGG, ДВ I, бр. 159/1999 допълнително към дължимата сума съгласно параграф 35, първа алинея от KOG . Следва да се прилагат разпоредбите на параграф 35, първа алинея, трето и последно изречение от KOG.
(4) Размерът на вноската за финансиране се изчислява, като всички доставчици на услуги внасят пропорционална на реализирания от тях оборот от търговски съобщения в страната сума за финансирането на покриваната чрез вноски за финансиране част от изчислените разходи. Във връзка с процедурата за установяване и заплащане на вноските за финансиране следва да се прилагат по аналогия разпоредбите на параграф 35, четвърта—четиринадесета алинеи от KOG. Ако доставчикът на услуги няма седалище, филиал или място на търговска дейност в страната, процедурата за прилагане на плащането на вноската за финансиране се определя съгласно параграф 6, четвърта алинея.
Надзорни процедури
Параграф 9. (1) При повече от пет обосновани жалби (параграф 7) в рамките на един месец относно недостатъци на предприетите от доставчик на услуги мерки надзорният орган трябва да започне процедура за проверка на адекватността на тези мерки за изпълнение на нормираните в параграф 3 изисквания.
(2) Ако на базата на честотата и вида на жалбите или на базата на резултатите от досегашни надзорни процедури надзорният орган стигне до извода, че предприетите от доставчика на услуги мерки са недостатъчни, или независимо от жалбите на база на уведомление на органа за разглеждане на жалби или на собствена предварителна преценка стигне до извода, че нормираните в настоящия федерален закон задължения са сериозно нарушени, надзорният орган:
1.	освен в случаите на точка 2 трябва да възложи със заповед на доставчика на услуги да създаде законосъобразното състояние и да вземе подходящи мерки, за да избегне бъдещи правонарушения; доставчикът на услуги трябва да изпълни тази заповед в рамките на посочения от надзорния орган максимален срок от четири седмици и чрез отговорното длъжностно лице да уведоми надзорния орган за това;
2.	трябва да наложи парична санкция в рамките на процедура по смисъла на параграф 10 в случаите, в които повече от веднъж е издадена заповед по точка 1 или ако доставчикът на услуги не е в съответствие със заповед съгласно точка 1.
(3) При преценката си на адекватността и при нареждането за предприемане на подходящи мерки надзорният орган трябва да вземе предвид, че изискваните от доставчика на услуги съгласно настоящия федерален закон мерки не трябва да водят до общ предварителен контрол на съдържанието. Мерките, както и възложените предпазни мерки трябва да са подходящи и съобразени за постигането на търсените цели — като най-вече повишаването на ефективността на предпазните механизми за защита на потребителите, защитата на общността от противозаконно съдържание и съблюдаването на интересите на засегнати от подобно съдържание лица — при вземане под внимание на правните интереси на доставчиците на услуги.
Парични санкции
Параграф 10. (1) Надзорният орган трябва да наложи парична санкция при условията на параграф 9, втора алинея на доставчик на услуги в зависимост от тежестта на нарушението в размер до десет милиона евро, ако доставчикът на услуги:
1.	в нарушение на изискванията, определени в параграф 3, втора алинея, точки 1—3 не предоставя процедура за сигнализиране или предоставя такава система, но тя не разполага с всички функции, изисквани съгласно параграф 3, втора алинея, точки 1—3;
2.	в нарушение на параграф 3, трета алинея, точка 1 не предприеме мерки за оценяване и основаващо се на това оценяване блокиране или отстраняване на противозаконно съдържание;
3.	в нарушение на параграф 3, трета алинея, точка 3 не се погрижи за запазването и съхраняването с доказателствени цели на засегнато от изтриване или блокиране съдържание;
4.	в нарушение на параграф 3, четвърта алинея не предоставя процедура за проверка или предоставя такава система, но тя не е създадена ефективно и прозрачно съгласно параграф 3, четвърта алинея;
5.	в нарушение на параграф 3, пета алинея не изпълнява редовно задълженията си за изтриване, доколкото деянието не представлява състав по смисъла на чл. 83 от Общия регламент относно защитата на данните;
6.	предоставя информация на други лица в нарушение на параграф 3, шеста алинея;
7.	не изпълнява установеното в параграф 4 задължение за докладване или не го изпълнява своевременно, или го изпълнява само отчасти (параграф 4, втора алинея, точки 1—6);
8.	не изпълнява задължението за назначаване на отговорно длъжностно лице съгласно параграф 5, първа алинея въпреки призоваването от страна на надзорния орган (параграф 6, първа алинея) или
9.	не предоставя или не предоставя изцяло изискваната информация съгласно параграф 1, четвърта алинея.
(2) При изчисляването на размера на паричната санкция трябва да се вземат предвид най-вече следните обстоятелства:
1.	финансовите възможности на доставчика на услуги, които могат да се видят например от общия му оборот;
2.	броят на регистрираните потребители на платформата;
3.	предишни нарушения;
4.	размерът и продължителността на бездействие на доставчика на услуги при спазването на възложените задължения;
5.	 приносът за установяване на истината, както и
6.	обхватът на взетите предпазни мерки за предотвратяване на нарушение или на инструктажа на служителите за правомерно поведение.
(3) Жалби срещу решения относно парични санкции и решения съгласно параграф 9, втора алинея, точка 1 нямат отлагателно действие независимо от разпоредбата на параграф 13, първа алинея от Закона за административното съдопроизводство — VwGVG, ДВ I, бр. 33/2013. При подаване на молба Федералният административен съд може да признае отлагателното действие в засегнатото производство, ако след претегляне на всички засегнати интереси с изпълнението на решението би била свързана тежка и необратима щета за тъжителя.
Парични глоби
Параграф 11. (1) Лице, което в качеството си на отговорно длъжностно лице:
1.	в нарушение на параграф 5, втора алинея, първо изречение не се погрижи за това, да предостави данните си за контакт на лесно и непосредствено откриваемо място или
2.	в нарушение на параграф 5, втора алинея, второ изречение не е достъпно по всяко време за надзорния орган, или
3.	не е в съответствие с установеното в параграф 5, трета алинея задължение,
извършва административно нарушение и следва да бъде санкционирано с парична глоба в размер до 10 000 евро.
(2) Лице, което в качеството си на отговорно длъжностно лице не се ангажира с очакваната обичайна грижа за това, доставчикът на услуги да изпълнява необходимите изисквания съгласно параграфи 3 и 4, извършва административно нарушение и следва да бъде санкционирано с парична глоба в размер до 50 000 евро.
(3) В случаите по втора алинея надзорният орган може да се откаже от налагане на глоба на отговорното длъжностно лице, ако за същото нарушение вече е била наложена парична санкция на юридическото лице и не са налични особени обстоятелства, които противоречат на отказа от налагане на глоба.
Раздел 5
Заключителни разпоредби
Препратки и обозначения
Параграф 12. (1) Доколкото в настоящия федерален закон се препраща към други федерални закони, последните следва да се прилагат в съответната актуална редакция. Доколкото в настоящия федерален закон не е определено друго, разпоредбите на Закона за аудиовизуалните медийни услуги — AMD-G, ДВ I, бр. 84/2001, и на ECG не се засягат.
(2) Всички използвани в настоящия федерален закон обозначения, свързани с хора, важат в еднаква степен за лица от женски и мъжки пол.
(3) Наложените съгласно настоящия федерален закон парични санкции и парични глоби се внасят във Федерацията и с изключение на разпоредбите в параграф 6, четвърта алинея трябва да се събират съгласно разпоредбите за събиране на наложени от съда парични глоби. Влезлите в сила решения са изпълнителни документи. Всяка година 50 % от паричните санкции се заплащат като сума за финансиране на възникващите от изпълнението на определените в настоящия федерален закон задачи разходи на надзорния орган и на органа за разглеждане на жалби (параграф 7 във връзка с параграф 9).
Изпълнение
Параграф 13. Изпълнението на настоящия федерален закон е възложено на федералния канцлер.
Влизане в сила и преходни разпоредби
Параграф 14. Настоящият федерален закон влиза в сила на 1 XXXX 2021 г. Към момента на влизане в сила на настоящия федерален закон обхванатите от неговите разпоредби доставчици на услуги трябва да са изпълнили предвидените в него задължения до 31 [XXXX + 3 месеца] 2021 г., включващи се по-късно доставчици на услуги — в рамките на три месеца след започване на дейността.[footnoteRef:2] [2:  Необходима е нотификация съгласно Директива (ЕС) 2015/1535] 

